ตลท.จับ IFEC แขวน H หลังพูดไม่คิดเรื่องดึงพันธมิตรจีนถือหุ้น
ตลท.จับ IFEC แขวน H หลังพูดไม่คิดเรื่องดึงพันธมิตรจีนถือหุ้น
1 ธ.ค. 2559

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) หยุดพักการซื้อขายหลักทรัพย์ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เป็นการชั่วคราว เนื่องจากปรากฎข่าวในหนังสือพิมพ์หลายฉบับว่า นายวิชัย ถาวรวัฒนยงค์ ประธานกรรมการบริษัท ให้สัมภาษณ์เกี่ยวกับจะมีการเปลี่ยนแปลงโครงสร้างการถือหุ้น ซึ่งอาจมีผลกระทบต่อโครงสร้างการบริหารและราคาซื้อขายหลักทรัพย์ โดยที่ปัจจุบันตลาดหลักทรัพย์ฯ อยู่ระหว่างรอคำชี้แจงจากบริษัท ดังนั้นตลาดหลักทรัพย์ฯ จึงหยุดพักการซื้อขายหลักทรัพย์ IFEC ตั้งแต่การซื้อขายรอบเช้าของวันที่1 ธันวาคม 2559 เป็นต้น ไปจนกว่าจะได้รับคำชี้แจงจากบริษัท
อนึ่งก่อนหน้านี้ นายวิชัย ถาวรวัฒนยงค์ ประธานกรรมการบริหาร IFEC เปิดเผยว่า ในขณะนี้มีกลุ่มทุนจากประเทศจีน ซึ่งประกอบธุรกิจเหมืองแร่ต้องการเข้าซื้อหุ้นของ IFEC จำนวน 30% โดยจะส่งทนายเจรจาซื้อหุ้นจากกลุ่ม “กลุ่มเตชะนาวากุล” ซึ่งเป็นกลุ่มทุนล่าสุดที่เข้าถือหุ้นใน IFEC จำนวน 10% และอีก 20% จะเป็นการเข้าเก็บหุ้นในกระดานซื้อขาย โดยกลุ่มทุนจีนตั้งเงื่อนไขในการวางเงินเข้าซื้อหุ้น IFEC ในครั้งนี้ว่า นายวิชัย ถาวรวัฒนยงค์ จะต้องดำรงตำแหน่งผู้บริหาร IFEC ทั้งนี้มีการคาดการณ์ว่าจะมีการซื้อขายหุ้นเสร็จสิ้นภายในปีนี้ อย่างไรก็ตาม หากการเจรจาซื้อหุ้นจากกลุ่ม “กลุ่มเตชะนาวากุล” ไม่ประสบผลสำเร็จ บริษัทอาจมีการประกาศเพิ่มทุนในเวลาต่อไป